b"\n_START_ARTICLE_\nLa Batllia (Cerdanya)\n_START_PARAGRAPH_\nLa Batllia o la Batllia de Bellver \xc3\xa9s una comarca dins de la Cerdanya amb personalitat hist\xc3\xb2rica pr\xc3\xb2pia, formada pels municipis de Bellver de Cerdanya, Prats i Sansor i Riu de Cerdanya. Tamb\xc3\xa9 s'anomena la Petita Cerdanya, o la Baixa Cerdanya, encara que aquest nom s'ha acabat ampliant per contraposici\xc3\xb3 a la comarca de l'Alta Cerdanya. _NEWLINE_El territori compr\xc3\xa8n la zona on la vall del Segre esdev\xc3\xa9 de nou ample i planera entre l'estret d'Is\xc3\xb2vol, a l'est, i Sant Mart\xc3\xad dels Castells, a l'oest. Aigua avall es troba la comarca del Barid\xc3\xa0 que limita amb l'Alt Urgell. En la divisi\xc3\xb3 provincial les dues comarques, la Batllia i el Barid\xc3\xa0, van quedar en la prov\xc3\xadncia de Lleida mentre que la resta de la Cerdanya est\xc3\xa0 repartida entre la prov\xc3\xadncia de Girona i el departament dels Pirineus Orientals. La superf\xc3\xadcie total \xc3\xa9s de 130,11 km\xc2\xb2. Al mig de la plana de la Batllia sobresurt el tur\xc3\xb3 de la vila de Bellver.\n_START_SECTION_\nHist\xc3\xb2ria\n_START_PARAGRAPH_\nAl segle X el territori constitu\xc3\xafa el pagus de Tall\xc3\xb3, que a la baixa edat mitjana va formar part de la sotsvegueria de Barid\xc3\xa0. El 1225, Nun\xc3\xb3 San\xc3\xa7 de Rossell\xc3\xb3 i Cerdanya va construir el castell de Bellver sobre el puig de Bell videre, un punt estrat\xc3\xa8gic a la frontera amb el comtat d'Urgell i en el cam\xc3\xad entre Puigcerd\xc3\xa0 i la Seu d'Urgell, l'antiga strata ceretana. La poblaci\xc3\xb3 va esdevenir un centre important del territori i es va establir una batllia d'on deriva el nom de la comarca._NEWLINE_Des de l'any 1983, una gran part de la Batllia \xc3\xa9s dins el Parc Natural del Cad\xc3\xad-Moixer\xc3\xb3."